
Θέμα: «Παράταση του χρόνου υποβολής δηλώσεων Φ.Π.Α. για τους υποκείμενους που έχουν την έδρα της επιχειρηματικής τους δραστηριότητας στους Δήμους Μαντουδίου-Λίμνης-Αγίας Άννας και Ιστιαίας Αιδηψού της Περιφερειακής Ενότητας Ευβοίας της Περιφέρειας Στερεάς Ελλάδας».
ΑΠΟΦΑΣΗ
Ο ΔΙΟΙΚΗΤΗΣ ΤΗΣ ΑΝΕΞΑΡΤΗΤΗΣ ΑΡΧΗΣ ΔΗΜΟΣΙΩΝ ΕΣΟΔΩΝ
Έχοντας υπόψη:
1. Τις διατάξεις:
α)	της περίπτωσης β΄ της παραγράφου 12 του άρθρου 38 του Κώδικα ΦΠΑ (κύρ. με ν 2859/2000 Α’ 248), όπως ισχύουν, με τις οποίες προβλέπεται ότι με απόφαση του Γενικού Γραμματέα Δημοσίων Εσόδων δύναται να παρατείνεται ο χρόνος υποβολής της δήλωσης ΦΠΑ και καταβολής του φόρου σε περιπτώσεις ανωτέρας βίας που επηρεάζουν την Φορολογική Διοίκηση ή σε περιπτώσεις εξαιρετικών και δυσμενών συμβάντων που επηρεάζουν τους φορολογούμενους, σε συνδυασμό με τις διατάξεις της περ. α΄ της παρ. 3 του άρθρου 41 του ν. 4389/2016.
β)	της περίπτωσης β΄ της παραγράφου 4 του άρθρου 36 καθώς και του άρθρου 38 του Κώδικα ΦΠΑ.
γ)	του Κεφαλαίου Α’ του Μέρους Πρώτου του ν. 4389/2016 «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» (Α’ 94) και ειδικότερα των άρθρων 1, 2, 13, 14, 17 και 41.
δ)	τις διατάξεις του άρθρου 41 του ν. 4174/2013 «Φορολογικές διαδικασίες και άλλες διατάξεις» (Α΄ 170).
ε)	της υπό στοιχεία Δ.ΟΡΓ.Α 1125859 ΕΞ 2020/23-10-2020 απόφασης του Διοικητή της Ανεξάρτητης Αρχής Δημοσίων Εσόδων, με θέμα «Οργανισμός της Ανεξάρτητης Αρχής Δημοσίων Εσόδων (ΑΑΔΕ)» (Β’ 4738),
2. Την υπό στοιχεία Δ6Α 1015213 ΕΞ 2013/28-1-2013 απόφαση του Υπουργού Οικονομικών και του Υφυπουργού Οικονομικών «Μεταβίβαση αρμοδιοτήτων στον Γενικό Γραμματέα της Γενικής Γραμματείας Δημοσίων Εσόδων του Υπουργείου Οικονομικών» (Β΄130 και Β΄372), σε συνδυασμό με τις διατάξεις της υποπαρ. α΄ της παρ. 3 του άρθρου 41 του ν. 4389/2016.
3. Την υπ΄ αρ. 1 της 20-1-2016 Πράξη του Υπουργικού Συμβουλίου «Επιλογή και διορισμός Γενικού Γραμματέα της Γενικής Γραμματείας Δημοσίων Εσόδων του Υπουργείου Οικονομικών» (Υ.Ο.Δ.Δ. 18), σε συνδυασμό με τις διατάξεις του πρώτου εδαφίου της παρ. 10 του άρθρου 41 του ν. 4389/2016 και τις αποφάσεις υπ΄αρ. 39/3/30-11-2017 (Υ.Ο.Δ.Δ. 689) του Συμβουλίου Διοίκησης της ΑΑΔΕ και υπ΄ αρ. 5294 ΕΞ 2020/17-1-2020 (Υ.Ο.Δ.Δ. 27) του Υπουργού Οικονομικών, με θέμα «Ανανέωση της θητείας του Διοικητή της Ανεξάρτητης Αρχής Δημοσίων Εσόδων.».
4. Την υπ’ αρ. ΓΓ 13374/05-08-2021 απόφαση του Γενικού Γραμματέα Πολιτικής Προστασίας (ΑΔΑ: ΡΥΟΒ46ΜΤΛΒ-19Λ), με την οποία κηρύχθηκαν σε κατάσταση έκτακτης Ανάγκης Πολιτικής Προστασίας έως και 03 Φεβρουαρίου 2022 οι Δημοτικές Ενότητες Νηλέως και Κηρέως του Δήμου Λίμνης-Μαντουδίου-Αγίας Άννας της Περιφερειακής Ενότητας Ευβοίας, της Περιφέρειας Στερεάς Ελλάδας, για την αντιμετώπιση των έκτακτων αναγκών και τη διαχείριση των συνεπειών που προέκυψαν από τις καταστροφικές δασικές πυρκαγιές που εκδηλώθηκαν την 03-08-2021 στις παραπάνω περιοχές.
5. Την υπ’ αρ. 7248/06-08-2021 απόφαση του Γενικού Γραμματέα Πολιτικής Προστασίας (ΑΔΑ: ΩΑ7Μ46ΜΤΛΒ-ΘΒΣ), με την οποία κηρύχθηκαν σε κατάσταση έκτακτης Ανάγκης Πολιτικής Προστασίας έως και 07 Φεβρουαρίου 2022 όλες οι Δημοτικές Ενότητες του Δήμου Ιστιαίας Αιδηψού, της Περιφερειακής Ενότητας Ευβοίας, της Περιφέρειας Στερεάς Ελλάδας, για την αντιμετώπιση των έκτακτων αναγκών και τη διαχείριση των συνεπειών που προέκυψαν από τις καταστροφικές δασικές πυρκαγιές που εκδηλώθηκαν την 03-08-2021 στην παραπάνω περιοχή.
6. Την ανάγκη εξυπηρέτησης και διευκόλυνσης κατά την υποβολή δηλώσεων ΦΠΑ και την καταβολή του τυχόν προκύπτοντος φόρου διότι λόγω των καταστροφικών δασικών πυρκαγιών που εκδηλώθηκαν στις 03-08-2021 στους Δήμους Μαντουδίου-Λίμνης-Αγίας Άννας και Ιστιαίας Αιδηψού της Περιφερειακής Ενότητας Ευβοίας, της Περιφέρειας Στερεάς Ελλάδας απορρυθμίστηκε η κοινωνική και οικονομική ζωή στις προαναφερθείσες περιοχές.
7. Το γεγονός ότι, από τις διατάξεις της παρούσας απόφασης, δεν προκαλείται δαπάνη σε βάρος του Προϋπολογισμού της Ανεξάρτητης Αρχής Δημοσίων Εσόδων (ΑΑΔΕ).
ΑΠΟΦΑΣΙΖΟΥΜΕ
1. Παρατείνονται μέχρι και την 30ή Σεπτεμβρίου 2021 για τους υποκείμενους που έχουν την έδρα της επιχειρηματικής τους δραστηριότητας στους Δήμους Μαντουδίου-Λίμνης-Αγίας Άννας και Ιστιαίας Αιδηψού της Περιφερειακής Ενότητας Ευβοίας, της Περιφέρειας Στερεάς Ελλάδας:
α)	οι προθεσμίες υποβολής των δηλώσεων ΦΠΑ, των οποίων η καταληκτική προθεσμία υποβολής τους είναι στις 31.8.2021,
β)	για την καταβολή του φόρου ισχύουν οι υπό στοιχεία Α.1183/2021 (Β΄3743) και Α.1184/2021 (Β΄3742) Αποφάσεις Υφυπουργού Οικονομικών, όπως τροποποιήθηκαν με την υπό στοιχεία Απόφαση Α.1187/2021 (Β΄3817) όμοια απόφαση.
2. Η παρούσα απόφαση ισχύει από τον χρόνο υπογραφής της.
Η παρούσα απόφαση να δημοσιευθεί στην Εφημερίδα της Κυβερνήσεως.
Ο ΔΙΟΙΚΗΤΗΣ
ΤΗΣ ΑΝΕΞΑΡΤΗΤΗΣ ΑΡΧΗΣ
ΔΗΜΟΣΙΩΝ ΕΣΟΔΩΝ
ΓΕΩΡΓΙΟΣ ΠΙΤΣΙΛΗΣ
Πίνακας Διανομής
Ι. ΑΠΟΔΕΚΤΕΣ ΓΙΑ ΕΝΕΡΓΕΙΑ
1. Αποδέκτες Πίνακα Γ΄, πλην του αριθμ. 2.
2. ΔΙΕΥΘΥΝΣΗ ΣΤΡΑΤΗΓΙΚΗΣ ΤΕΧΝΟΛΟΓΙΩΝ ΠΛΗΡΟΦΟΡΙΚΗΣ (ΔΙ.Σ.ΤΕ.ΠΛ.) για ανάρτηση στην ιστοσελίδα της ΑΑΔΕ.
3. Εθνικό Τυπογραφείο για δημοσίευση σε ΦΕΚ
ΙΙ. ΑΠΟΔΕΚΤΕΣ ΓΙΑ ΚΟΙΝΟΠΟΙΗΣΗ
1. Αποδέκτες Πίνακα Α΄ μόνο οι αριθ. 1 και 4.
2. Αποδέκτες Πίνακα Β΄.
3. Αποδέκτες Πίνακα Γ΄, μόνο ο αριθμ. 2
4. Αποδέκτες Πίνακα Δ΄.
5. Αποδέκτες Πίνακα Ζ΄.
6. Αποδέκτες Πίνακα Η΄.
7. Αποδέκτες Πίνακα Θ΄ μόνο οι αριθ. 10, 17 και 18.
8. Αποδέκτες Πίνακα ΙΒ΄
9. Αποδέκτες Πίνακα ΙΖ΄
10. Αποδέκτες Πίνακα IH΄
11. Γραφείο Υπουργού Οικονομικών κ. Χ. Σταικούρα
12. Γραφείο Υφυπουργού Οικονομικών κ. Α. Βεσυρόπουλου
13. Γραφείο Γενικής Γραμματέως Φορολογικής Πολιτικής και Δημόσιας Περιουσίας
14. Διεύθυνση Φορολογικής Πολιτικής της Γενικής Γραμματείας Φορολογικής Πολιτικής & Δημόσιας Περιουσίας
ΙΙΙ. ΕΣΩΤΕΡΙΚΗ ΔΙΑΝΟΜΗ
1. Γραφείο Διοικητού ΑΑΔΕ.
2. Γραφείο κ. κ. Γενικών Διευθυντών
